Interessen for danske minkskind sætter nye rekorder. Da juni-auktionen hos Kopenhagen Fur sluttede mandag, var der solgt skind for næsten tre milliarder kroner - helt nøjagtigt - 2.986.084.069 kroner.

Gennemsnitsprisen på et skind steg med seks procent. Det skriver NORDJYSKE Stiftstidende. Det er især et fortsat boom i efterspørgslen fra Kina, men også fra andre dele af verden, der kommer til udtryk i auktionshuset i København, hvor 800 opkøbere har budt hinanden op i nye højder de seneste dage. Formand for Danske Pelsdyravlerforening, Tage Pedersen, Hedensted, tør ikke tro på, at træerne gror ind i himlen. - Men det går jo fantastisk. Det er et eventyr i øjeblikket. Jeg kan opfordre mine medlemmer til at holde benene på jorden, siger han. - Hvis alle verdens pelsdyravlere opførte sig fornuftigt, holdt man sig i skindet og lod være at friste sig til større produktion. Men selvfølgelig går det ikke sådan. Produktionen stiger voldsomt i øjeblikket, syv-otte procent i Danmark, men endnu mere ude i verden, hvor begrænsningerne er færre, oplyser han. Han klager dog ikke over forholdene i Danmark. - Kommunerne har faktisk fået en meget fornuftig og hurtig sagsbehandling. Og nu kan pelsdyrerhvervet også bidrage til den vækst, som regeringen efterspørger. Syv-otte procent af 6000 direkte beskæftigede i pelsdyrproduktionen plus afsmitning på følgeerhvervene og byggeriet er da værd at tælle med, siger han til NORDJYSKE Stiftstidende.